Junior Bokke se Juarno Augustus beste speler by o.20-toernooi | Maroela Media
Junior Bokke se Juarno Augustus beste speler by o.20-toernooi
Juarno Augustus druk een van sy sewe drieë (Foto Facebook Juarno Augustus WorldRugbyU20s)
Die agsteman van die Junior Springbokke, Juarno Augustus, is Sondag na afloop van die o.20-Wêreldkampioenskap in Tbilisi, Georgië aangewys as die speler van die toernooi.
Dit kom as geen verrassing nie. Juarno, wat aan die Hoërskool Tygerberg skoolgegaan en in 2015 die Westelike Provinsie se Akademiespan en verlede jaar die Streeptruie se o.19s verteenwoordig het, het in al vyf die internasionale wedstryde in Tbilisi 'n drie gedruk.
Sy sewe drieë in die toernooi, waar die Junior Springbokke derde geëindig het toe hulle die Franse Sondag met 37-15 geklop het, was die meeste van al die spelers.
Trokkie, soos Augustus deur sy maats genoem word, is 'n groot, aggressiewe losvoorspeler (1,88 m en 108 kg) met 'n goeie voorgevoel. Hy word eers in Desember 20.
"Dit is 'n groot verrassing en ongetwyfeld die hoogtepunt van my rugbyloopbaan," het hy Sondagmiddag gesê nadat hy bo die Engelse kaptein Zach Mercer en sy spanmaat Gabriel Ibiotye en die twee All Blacks Tiaan Falcon en Will Jordan as die speler van die toernooi aangewys is.